KBHFF+på+Facebook

Oprettet {$creationday}/{$creationmonth} {$creationyear}, sidst opdateret {$revisionday}/{$revisionmonth} {$revisionyear}
 * Info > A-Z > Facebook **

KBHFF er på Facebook med både sider, grupper og begivenheder. I forsøg på at skabe et overblik over dem alle er de samlet herunder. Desuden har vi høstet og deler her gode erfaringer med at bruge Facebook som medie til at nå ud til potentielle nye medlemmmer, skabe fællesskab lokalt i afdelingerne og sikre god informationsdeling på tværs af afdelinger.

Kender du til sider og grupper i KBHFF, som ikke er listet her, så fortæl det til kommunikationsgruppen i en mail til kommunikation@kbhff.dk, så de kan komme på siden her. =Facebook-sider af KBHFF=

Facebook skriver selv om Facebook-sider, at de er //"lavet til brands, virksomheder, organisationer og offentlige personer, som ønsker en tilstedeværelse på Facebook, hvorimod profiler repræsenterer enkeltpersoner. Alle, der har en konto, kan oprette en side eller hjælpe med at administrere en, hvis de har fået en rolle på siden, såsom administrator eller redaktør. Personer, der synes godt om en side, og deres venner kan få opdateringer i deres nyheder." (kilde:// @https://www.facebook.com/help/282489752085908//)//

I KBHFF har vi en fælles hovedside, som kommunikationsgruppen passer. Derudover har nogle lokalafdelinger deres egen side. Siderne er i høj grad med til at vise et ansigt udadtil mod potentielle nye medlemmer og andre, som er interesseret i at vide mere om organisationen. En side kan være effektiv til at trække nye medlemmer til en afdeling - især personer født efter 1990 bruger facebook og andre sociale online medier til at orientere sig. Men en side kan også have en negativ effekt, hvis den ikke passes. Der skal være liv og aktivitet på siden. Læs gode råd til at promovere en Facebook-side her. Læs mere generelt om Facebook-sider her.

Hovedsiden: Københavns Fødevarefællesskab
Hovedsiden bliver primært brugt til nyheder til omverdenen. Alle på Facebook kan finde siden og læse generelt om KBHFF som organisation og finde links til hjemmesiden, til at blive medlem og til at købe pose. På sidens væg ligger opslag, som administratorer og redaktører udgiver. Besøgende på siden kan også skrive opslag, men de vises ikke på væggen. Man skal vælge //Opslag// i menuen til venstre, og derefter vælge //Opslag fra besøgende// i menuen til højre for at se opslag fra besøgende.

Kategori: Samfundsorganisation Navn: Københavns Fødevarefællesskab Grundlagt: 2008 Link: @https://www.facebook.com/kbhff/

Lokale sider
Tre afdelinger i KBHFF har Facebook-sider. Vanløse har endda to. Herunder er link til alle fire.
 * ~ Afdeling ||~ Sidens navn ||~ Besøg siden ||~ Kategori ||
 * Østerbro || Kbhff (Københavns Fødevarefællesskab) Østerbro || link || Fællesskab ||
 * Vanløse || KBHFF Vanløse || link || Mad- og drikkefirma ||
 * Vanløse || KBHFF - Vanløse || link || Fællesskab ||
 * Vesterbro || KBHFF Vesterbro || link || Samfundsorganisation ||

=Facebook-grupper i KBHFF=

Facebook skriver om Facebook-grupper, at de //"er steder, hvor det er muligt at kommunikere om delte interesser med bestemte personer. Du kan oprette en gruppe til hvad som helst – en familiesammenkomst, et sportshold med arbejdskollegaerne, en bogklub – og tilpasse gruppens privatindstillinger, afhængigt af hvem der skal kunne blive medlem af og se gruppen." (kilde: @https://www.facebook.com/help/1629740080681586)//

I KBHFF bliver Facebook-grupper brugt forskelligt både lokalt i afdelingerne og i den fælles del af foreningen. Nogle grupper er offentlige, andre er lukkede. Grupperne bliver primært brugt til kommunikation mellem medlemmer af foreningen. Det er ikke et krav, at alle medlemmer er med i en eller flere grupper. Forpligtigelsen i KBHFF er, at man lægger tre timers arbejde om måneden. Man er ikke forpligtiget til at oprette en Facebook-profil og følge bestemte grupper.

Offentlige versus lukkede grupper
Fordelen ved de offentlige grupper er, at alle kan se opslagene, så der er en større rækkevidde for opslagene. Så kan de virke som markedsføring og øge foreningens popularitet. Ulempen ved de offentlige grupper er, at færre tør at lave opslag, når de ved, at hele verden kan se det. Derfor ser vi, at der er mange flere medlemmer, der laver opslag, når grupper går fra offentlige til at blive lukkede.

Har man en Facebook-gruppe, som er offentlig, og hvor det ofte er den/de få samme personer, der laver opslagene, bør man overveje, om det er hensigtsmæssigt. Hvis man ønsker, at det fortsat skal være sådan, er det en fordel at lave en Facebook-side, fordi den er nemmere at promovere til personer udenfor gruppen. Og fordi den passer bedre til envejskommunikation. Ønsker man, at flere skal lave opslag i gruppen, er det en ide at lukke den. En lukket gruppe kan ses af alle på Facebook. Det vil sige, at alle kan læse beskrivelsen af gruppen og se dens coverbillede. Man skal anmode om medlemsskab og godkendes som medlem for at se opslagene på gruppens væggen.

KBHFF lugere (offentlig gruppe)
//KBHFF lugere// er oprettet af arrangementsgruppen, og den bruges til at reklamere for og lægge billeder ud fra lugepatruljerne på Birkemosegård. I 2016 og 2017 har den fælles arrangementsgruppe haft primært fokus på lugeturerne. Kort fortalt går en lugetur ud på, at man en lørdag eller søndag tager ud til en gård og luger i marken for en landmand. Landmanden giver frokost, og så får man ellers en god snak om økologi og biodynamik. Det er praktisk, simpelt, sjovt og lærerigt. Man møder fødevarefæller fra andre afdelingerne og får måske udvekslet en opskrift eller to eller bare en god historie. Og så giver det frisk luft, motion og styrketræning. Frister det, bør man melde sig ind i gruppen, der er proppet med opslag fra glade fødevarefæller i marken.

Link: @https://www.facebook.com/groups/884381571684437/

KBHFF fællesgrupper (lukket gruppe)
//KBHFF fællesgrupper// er for alle, som vil følge lidt mere med i, hvad der sker med grøntsagerne i KBHFF. Gruppen bliver brugt til opslag med stemningsbilleder fra KBHFF’s fælleslager hver onsdag. Og i opslagene gives besked om eventuelle ændringer i leveringen. Fællesgrupper er en samlet betegnelse for de grupper og teams, der ikke er lokale. Dvs. fælleslager- og chaufførteamet, samt bestyrelsen og de fælles arbejdsgrupper: indkøb, distribution, kommunikation og arrangement. Derfor bliver der i gruppen skrevet korte resuméer fra koordineringsmøderne, der er de fælles arbejdsgruppers koordinerende møde, som afholdes hver anden måned.

Hvis du vil følge med i beslutningerne fra koordineringsmøderne og følge distributionen om onsdagen, så bør du altså melde dig ind i gruppen. Man behøver ikke være aktiv i en fællesgruppe i KBHFF for at være med i Facebook-gruppen. Det kan være mere relevant for chauffører og modtagevagter at melde sig ind i gruppen, fordi forsinkelser i vareleveringen om onsdagen påvirker deres vagt mere end f.eks. lukkevagtens. Det er også relevant for kassevagter at melde sig ind i gruppen, da det er rart at vide, hvis der mangler varer, hvad årsagen er, og hvad man skal gøre, når medlemmet henter posen med manglende varer. Ydermere er det relevant for dig som medlem af en butiksgruppe at være med i KBHFF fællesgrupper, så du kan holde dig opdateret om ændringer, der måtte være på vej som resultat af en fælles beslutning på et koordineringsmøde. Alle er velkomne i Facebook-gruppen. Og det er vigtigt at huske på, at beslutninger i KBHFF ikke træffes på Facebook - men på møderne.

Link: @https://www.facebook.com/groups/kbhff.grupper/

Lokale grupper (offentlige og lukkede)
De lokale grupper for afdelingerne bruges til at bytte vagter, købe og sælge poser, hjælpe hinanden med at hente pose (hvis man ikke kan nå at hente inden lukketid) og stille spørgsmål, eller den kan bruges til at informere alle andre medlemmer i afdelingen. Butiksgrupperne kan f.eks. lægge nyhedsbreve op eller skrive ud, hvis der er et medlemsmøde. Nye medlemmer kan skrive ud, hvis de har spørgsmål, osv. Herunder er link til alle afdelingers Facebook-grupper.
 * ~ Afdeling ||~ Gruppens navn ||~ Tilgængelighed ||~ Besøg gruppen ||
 * Amager || KBHFF Amager || kun for medlemmer || link ||
 * Frederiksberg || KBHFF Frederiksberg || kun for medlemmer || link ||
 * Nordvest || Københavns Fødevarefællesskab - Nordvest || kun for medlemmer || link ||
 * Nørrebro || KBHFF Nørrebro - Mellem medlemmer || kun for medlemmer || link ||
 * Sydhavnen || KBHFF Sydhavnen - mellem medlemmer || kun for medlemmer || link ||
 * Vanløse || Københavns Fødevarefællesskab Vanløse || alle kan se opslag || link ||
 * Vesterbro || KBHFF Vesterbro || kun for medlemmer || link ||
 * Ydre Nørrebro || KBHFF Ydre Nørrebro || alle kan se opslag || link ||
 * Østerbro ||  ||   ||   ||

Udover disse grupper er der i tidens løb oprettet andre Facebook-grupper lokalt i KBHFF. Butiksgrupper, lokale arrangementsgrupper, lokale introgrupper og lokale køkkenlaug har Facebook-grupper, som bruges til intern kommunikation. =Anbefaling til afdelingerne=

En gruppe frem for en side
Det anbefales, at alle afdelinger har en lukket Facebook-gruppe. Opslagene handler oftest om noget internt i afdelingen som at bytte vagt eller sælge en pose, man ikke kan nå at spise i den kommende uge. Det er ikke relevant for resten af verden at vide noget om, og det er nok derfor flere medlemmer skriver opslag i de lukkede gruppe end i de offentlige.

Hvis afdelingen har et eller flere medlemmer, som gerne vil stå for et par eller flere opslag om ugen, og som kommunikerer godt på vegne af hele afdelingen, er det oplagt at oprette en Facebook-side til at promovere afdelingen. Men Facebook-gruppen bør altså prioriteres over Facebook-siden, da den i højere grad er med til at fastholde medlemmer, hvis der er godt med aktivitet.

Et godt navn
Et godt navn til en afdelings Facebook-gruppe er //KBHFF [afdeling] - mellem medlemmer//. Med det navn er det tydeligt, at gruppen er for medlemmer af afdelingen kun. Et godt navn til en Facebook-side er bare //KBHFF [afdeling].// Med de to navne er det også nemt at kende forskel på ens afdelings gruppe og side. Det er ikke nogen god ide, at kalde både siden og gruppen det samme navn, da det vil være forvirrende for både medlemmer og personer udefra.

En beskrivelse
En god beskrivelse betyder også noget for, om en afdeling har succes med sin Facebook-gruppe. Gør beskrivelsen kort og nem at læse. Og giv helt konkrete eksempler på, hvad gruppen kan bruges til. Her er et forslag til beskrivende tekst til en gruppe:

//"Denne gruppe er oprettet, så medlemmer i KBHFF [afdeling] f.eks kan lave vagtbytte, købe/sælge poser, hjælpe hinanden med at hente pose (hvis man ikke kan nå at hente inden lukketid) eller informere alle andre medlemmer i afdelingen, hvis der er noget vigtigt at informere om. God tone er en selvfølge, og alle medlemmer af KBHFF [afdeling] er velkomne her :)"//

Hvor der for en Facebook-gruppe blot skal laves en beskrivende tekst, skal der til en Facebook-side beskrives noget mere. En side skal have en kategori, en åbnedato eller en grundlæggelsesdato, en mission, en om-tekst (en beskrivelse), kontaktoplysninger (f.eks. adresse, email og hjemmeside), evt. en produktbeskrivelse (altså hvilket produkt organisationen leverer) og også gerne en beskrivelse af organisationenes historie.

Et appetitligt og levende coverbillede
Det giver sig selv. Ha' et godt coverbillede til gruppen, som viser noget, alle medlemmer i afdelingen kan forstå. Det kan være bygningen, hvor afdelingen holder til huse, eller det kan være et billede af aktiviteter fra onsdagen. Selvfølgelig må motivet gerne have noget med grøntsager og fællesskab at gøre. Husk, at alle på facebook kan se en gruppes coverbillede, også selvom det er en lukket gruppe. Gå ind på andre afdelingers grupper og find inspiration til coverbilleder.

Aktivitet
Hvis en der ikke er så meget aktivitet i en afdelings Facebook-gruppe, kan man skabe det, ved at man blandt en gruppe medlemmer aftaler, at man hver især på skift laver opslag i gruppen. F.eks. kan en butiksgruppe booste aktiviteten i afdelingens gruppe, ved at hvert medlem i butiksgruppen på skift laver et opslag. Vær positiv, ellers dur det selvfølgelig slet ikke. Lav f.eks. en lille afstemning om, hvilken most eller hvilken marmelade er den bedste, så ved butiksgruppens løssalgsansvarlige bedre, hvad han/hun skal bestille hjem til afdelingen næste gang.

En anden god måde at skabe aktivitet i afdelingens gruppe er ved at opfordre løssalgsvagterne til at stille løssalget flot op, tage billeder, lægge dem op i gruppen ved åbningstid og fortælle medlemmerne, hvad de kan købe i løssalg den dag. Man kan lige så godt skrive det ind i løssalgsvagternes vagtbeskrivelse. Ellers er det især også teamtovholderne og butiksgruppemedlemerne, der er oplagte som afsendere på den besked.

Derudover bør butiksgrupper være opmærksomme på at svare relativt hurtigt på spørgsmål i afdelingens gruppe, så medlemmerne kan se, at man får svar, hvis man spørger. Har afdelingen en Facebook-side, er det meget vigtigt, at beskeder bliver besvaret. Svarraten står frit fremme på siden, så hvis en afdeling ikke svarer på spørgsmål på sin Facebook-side, kan det i værste fald ende med at være en dårlig reklame, og man mister potentielle nye medlemmer.

Et sidste godt råd er at bede de "gamle rotter" i afdelingen om at poste noget. De kender fællesskabet bedst og kan derfor oftest sige noget relevant og fornuftigt.

Skriv opslag igen og igen
Facebook er et medie, hvor der skal postes mange gange for at have effekt. Vil I f.eks. i en butiksgruppe reklamere for et medlemsmøde eller et arrangement, så skriv det ud flere gange. Bed medlemmerne om at sætte datoen i kalenderen tidligere end en måned før. Skriv om det igen et par uger før. Og igen en uge før. Og i dagene op til, gør det ikke noget, at det bliver nævnt en gang eller to mere. Sørg for, at det er nemt at tilmelde sig, og sørg for at linke til tilmeldingen i alle opslagene. Gentag ord og billeder. Brug evt. memes. Brug videoer. Kommenter og synes godt om opslagene. Så skal der nok ske noget.